Opstillingsgrundlag til bestyrelsen i Alternativets Lokalafdeling Hillerød-Hørsholm-Fredensborg 2025.

Mit navn er Ingrid Welling Olsen. Jeg bor i Humlebæk og mine nu voksne børn er opvokset her.

Jeg er uddannet som fysioterapeut. I flere år arbejdede jeg på Bispebjerg Hospital og efterfølgende først som distriktsfysioterapeut i Helsingør, efterfølgende som visitator på ældreområdet i Helsingør Kommune igennem mange år. Jeg er gået på pension medio 2024 men har fortsat aftale om vikararbejde som visitator i 2025.

Min erhvervserfaring har givet mig en del indsigt i hvad der rører sig på Ældre- og Socialområdet, herunder den omlægning der er sket og fortsat sker der.

Derudover er jeg meget interesseret i energipolitikken og især hvordan den kan udmøntes lokalt i vores område. Som bestyrelsesmedlem i mindre en andelsboligforening her i Humlebæk, har jeg deltaget i arbejdet med at undersøge alternative muligheder til vores nuværende varmeforsyning med naturgas.

Endelig har jeg fulgt foreningen Gode penge igennem nogen tid og deltaget i højskoleophold i deres regi i 2020. Min overbevisning er, at fokus på pengepolitikken er utrolig vigtig, vel vidende, at det selvfølgelig ikke er et lokalpolitisk emne.

Jeg har siddet i bestyrelsen i Alternativets Lokalafdeling, tidligere Hørsholm-Fredensborg, nu Hillerød-Hørsholm-Fredensborg siden 2018, hvor jeg er kasserer. Derudover har jeg repræsenteret lokalafdelingen i Alternativets Storkreds Nordsjællands bestyrelse siden 2021 og er p t kasserer i Alternativets Unge i Nordsjælland (ÅUN) som er startet op i 2024.

Alternativet repræsenterer fortsat mine politiske holdninger og drømme bedst. Derfor ønsker jeg at bidrage mest muligt til lokalbestyrelsens arbejde.

Jeg vil i den kommende periode arbejde på at synliggøre Å’s politik og mobilisere flere medlemmer lokalt. Det er forudsætningen for, at vi som parti kan påvirke udviklingen lokalt og støtte vores partikollegaer generelt, forud for et kommende Kommune- og Regionsvalg i 2025 samt efterfølgende Folketingsvalg senest i 2026.

Venlig hilsen

Ingrid Welling Olsen